Minstens 20 dood in Nepal-busongelukDie busongeluk in Chitwan, Nepal op 26 Augustus 2016 Foto: Tilak Ram Rimal/THT Minstens 20 persone is Vrydag dood en 17 beseer toe ŉ bus in Nepal die pad verlaat en in ŉ rivier beland het. Polisiebeamptes het gesê die bus het ongeveer 100 meter ver teen ŉ helling afgerol en in die vinnigvloeiende Trishuli-rivier in Chitwan, ongeveer 120 km wes van Katmandu, beland. Inwoners en polisiebeamptes het die beseerdes gehelp en hulle uit die wrak gehaal, wat grotendeels onder die water was. Owerhede ondersoek die oorsaak van die ongeluk. Padongelukke in die bergagtige Nepal word hoofsaaklik toegeskryf aan voertuie en paaie wat nie in stand gehou word nie. Minstens 26 persone is vroeër vandeesmaand ook in ŉ busongeluk in Nepal dood toe ŉ passasiersbus op 15 Augustus ongeveer 300 meter ver na benede gestort het. Die bus was van Katmandu na Dolalghat op pad.